**Tiszavasvári Város Önkormányzata**

**Képviselő-testületének**

**127/2024. (V. 9.) Kt. számú**

**határozata**

**Kezdeményezés kedvezményezett és felzárkózó települések listájára való felkerülés érdekében**

Tiszavasvári Város Önkormányzata Képviselő-testülete az alábbi döntést hozza**:**

## I. A pedagógusok új életpályájáról szóló 2023. évi LII. törvényben szabályozott esélyteremtési illetményrész kapcsán kezdeményezi, hogy a pedagógusok új életpályájáról szóló törvény szerinti felzárkózó és kedvezményezett települések listájáról, valamint egyes közneveléssel összefüggő kormányrendeletek módosításáról szóló 402/2023 (VII.30.) Korm. rendelet 1. mellékletébe, a kedvezményezett és felzárkózó települések listájára való felkerülését Tiszavasvári településnek a mellékelt levélben kifejtett indokok alapján.

II. Felkéri a polgármestert, hogy a határozatot továbbítsa a Belügyminisztérium és a Pénzügyminisztérium részére is.

**Határidő:** azonnal **Felelős:** Szőke Zoltán

 polgármester

 **Szőke Zoltán Dr. Kórik Zsuzsanna**

 **polgármester jegyző**

**127/2024. (V.9.) Kt. határozat melléklete**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**Ügyiratszám:** TPH/……/2024. **Tárgy:** Kezdeményezés kedvezményezett és felzárkózó települések listájára való felkerülés érdekében

**Ügyintéző:** Krasznainé dr. Csikós Magdolna

**Belügyminisztérium**

**E-mail:** ugyfelszolgalat@bm.gov.hu

**Pénzügyminisztérium**

**E-mail:** ugyfelszolgalat@pm.gov.hu

**Tisztelt Címzettek!**

## A pedagógusok új életpályájáról szóló 2023. évi LII. törvényben (a továbbiakban: Púétv.) szabályozott esélyteremtési illetményrész kapcsán kezdeményezem, a pedagógusok új életpályájáról szóló törvény szerinti felzárkózó és kedvezményezett települések listájáról, valamint egyes közneveléssel összefüggő kormányrendeletek módosításáról szóló 402/2023 (VII.30.) Korm. rendelet 1. mellékletébe, a kedvezményezett és felzárkózó települések listájára való felkerülését Tiszavasvári településnek.

A kezdeményezést a képviselő-testület is támogatta, mely döntésről a ……/2024. (V.9) Kt. sz. határozatot levelemhez mellékelem.

A **Púétv. 157. § (13) bekezdése határozza meg azokat** a feltételeket, melyek teljesülése esetén a pedagógus esélyteremtési illetményre jogosult. Mivel **településünk nem szerepel a Kormány rendeletében meghatározott kedvezményezett település vagy felzárkózó települések** között, ezért a településünkön működő köznevelési intézmények dolgozói a 157. § (13) bekezdés b) pontjában **meghatározott együttes feltételek teljesülése esetén válnak jogosulttá az esélyteremtési illetményrészre**.

Tiszavasváriban önkormányzati fenntartásban működő köznevelési intézmény a **Tiszavasvári Egyesített Óvodai Intézmény**, mely **4 telephelyen működik** városunkban. A 4 telephelyen **mindenhol teljesülnek a 157. § (13) bekezdés b) pontjában meghatározott, hátrányos helyzetű gyermeklétszámra vonatkozó feltételek,** az itt dolgozó pedagógusok így jogosultak az emelt illetményre.

157. § (13) **Ha a pedagógus**, dajka, könyvtáros, pedagógiai asszisztens, gyógypedagógiai asszisztens, gyermek- és ifjúságvédelmi támogató, gyógytornász, intézményi titkár óvodában, iskolában, kollégiumban vagy pedagógiai szakszolgálati intézményben, ápoló, rendszergazda, laboráns **munkakörben foglalkoztatott**

a) a Kormány rendeletében meghatározott kedvezményezett településen vagy felzárkózó településen lévő köznevelési feladatellátási helyen dolgozik, vagy

b) **az a) pont hatálya alá nem tartozó településen dolgozik**, **és a feladatellátási helyen a hátrányos helyzetű gyermekek, vagy a halmozottan hátrányos helyzetű gyermekek, tanulók külön vagy együttesen számított aránya eléri a tíz százalékot, és a pedagógus a nevelési-oktatási intézmények működéséről és a köznevelési intézmények névhasználatáról szóló miniszteri rendeletben meghatározott képességkibontakoztató, integrációs felkészítés vagy óvodai fejlesztő program keretébe tartozó feladatokat lát el,**

a Kjt., vagy az Mt. szerint járó – és a (10) bekezdés szerinti esetben az ott meghatározott összegig felemelt – illetményének (alapbérének) pótlék nélküli összege húsz százalékával (esélyteremtési illetményrésszel) emelt összegű illetmény illeti meg. Az így megállapított illetmény összege meghaladhatja az Nkt. 65. §-a szerinti garantált illetmény összegét. Ha a 158. § (1) bekezdés a) pontja szerinti érintett nehéz körülmények között végzett munkáért járó pótlékra is jogosult, akkor az esélyteremtési illetményrészt az illetményének (alapbérének) pótlék nélküli összege húsz százaléka és a nehéz körülmények között végzett munkáért járó pótlék különbözeteként kell megállapítani.

## A dajkák, kisegítő személyzet viszont nem jogosult alanyi jogon erre a plusz illetményrészre, mivel Tiszavasvári település nem szerepel a 402/2023 (VII.30.) Korm. rendelet 1. mellékletében, a kedvezményezett és felzárkózó települések listáján.

A településünkön több oktatási nevelési intézmény is működik, melyek dolgozóit, működését érinti a kérdés.

**Kezdeményezésünket alátámasztó főbb indokok a következő pontokban részletezettek:**

1. **A település helyzete, statisztikai adatok, „komplex felzárkóztatás”**

**Tiszavasvári Város Járásközpont település.** A **hátrányos helyzetű személyek, így gyermekek száma térségünkben kiemelkedő**, városunkban pedig **jóval meghaladja még település lélekszám arányban is a környező települések adatait.**

## Így a településünk hátrányos helyzetű adatai különösen indokolttá tennék, hogy a környező településekhez hasonlóan felkerüljön Tiszavasvári is a 402/2023 (VII.30.) Korm. rendelet 1. mellékletében, a kedvezményezett és felzárkózó települések listájára.

A KSH 2022. évi adatai az alábbiak:

|  |  |  |  |
| --- | --- | --- | --- |
| Település | alacsony iskolai végzettségűek száma, max. 8 osztály (fő) | Munkanélküliek száma (fő) | Hátrányos helyzetűek száma (előző két oszlop együtt) (fő) |
| Szorgalmatos | 104 | 29 | 133 |
| Tiszadada | 311 | 87 | 398 |
| Tiszadob | 372 | 129 | 501 |
| Tiszaeszlár | 439 | 104 | 543 |
| Tiszalök | 722 | 133 | 855 |
| Tiszavasvári | 1 744 | 386 | 2 130 |

A fenti táblázatban megjelölt többi település mindegyike szerepel a rendeleti kedvezményezett és felzárkózó települések listáján.

A településen a 2024. januári adatok alapján összesen 288 fő óvodás korú hátrányos helyzetű gyermeket tartunk nyilván.

Ez megoszlik a Magiszter Óvoda és a Tiszavasvári Egyesített Óvodai Intézmény óvodásai között.

A Tiszavasvári Egyesített Óvodai Intézményben a 339 fő óvodás gyerekből 126 fő hátrányos helyzetű összesen, melyből 115 fő halmozottan hátrányos helyzetű gyermek.

**Így az óvodai létszám 37 %-a hátrányos helyzetű gyermek jelenleg az önkormányzati fenntartású óvodában.**

Tiszavasváriban az általános iskolás korú hátrányos helyzetű gyermekek száma a Tiszavasvári Kabay János Általános Iskola és egy egyházi fenntartású intézmény a Magiszter Óvoda, Általános Iskola, Gimnázium, Művészeti Szakgimnázium, Technikum, Szakképző Iskola és Alapfokú Művészeti Iskola (Továbbiakban: Magiszter Iskola) között oszlik meg.

**A Kabay János Általános Iskola 723 fő tanulója közül 35 fő hátrányos helyzetű, és 283 fő halmozottan hátrányos helyzetű. Így az iskola tanulóinak 44 %-a hátrányos helyzetű tanuló.**

A Magiszter Iskola esetében az 1-8 évfolyamos tanulók közül 396 fő hátrányos helyzetű.

A településen a középiskolások közül 155 fő hátrányos helyzetű tanulót tartunk nyilván.

**2019. évben** önkormányzatunk egy **egyedi kormányzati támogatás iránti pályázati anyagot - „komplex felzárkóztató program” - készített elmaradó településrészeink fejlesztésére**, melyben az **infrastruktúrán** kívül szerepel a **mentorprogram** is kiegészülve **tanoda és biztos kezdet ház szolgáltatások kiépítésével, fejlesztésével.**

A **kormány az alábbi támogatásokat** biztosította számunkra, **látva Tiszavasvári település sajátos helyzetét a felzárkóztatás területén:**

- TOP-5.2.1-15, Komplex felzárkóztató programok Tiszavasvári Külső-Szentmihály városrészén **141.308.176,- Ft**

- BM/3017-13/2021 Egyedi támogatás, Komplex felzárkózási program beruházás/felújítás - Tanoda és Biztos Kezdet Gyerekház, Közösségi ház, Iskolabusz, Útfelújítás és közművesítés, Sportpálya felújítás **554.000.000,- Ft**

- Egyedi támogatás, Komplex felzárkózási program - Tanoda és Biztos kezdet Gyerekház működtetése - előkészítő tevékenység, szakmai program 2021, **36.500.000,- Ft**

- Egyedi támogatás, Komplex felzárkózási program - Tanoda és Biztos kezdet Gyerekház működtetése - előkészítő tevékenység, szakmai program 2022, **48.000.000,- Ft**

- Egyedi támogatás, Komplex felzárkózási program - Tanoda és Biztos kezdet Gyerekház működtetése - előkészítő tevékenység, szakmai program 2023, **48.000.000,- Ft**

- TOP\_PLUSZ-3.1.2-21-SB1 Szociális célú városrehabilitációt segítő programok Tiszavasváriban (folyamatban) **52.868.063,- Ft**

**A tanoda program kapcsán fogalmazódott meg városunkban, hogy minden segítség sokat jelent, bár településünkön akár több száz főre vonatkoztatva is igény jelentkezne mentorprogramra, és tanodai szolgáltatásra is.**

Működik a településen a **Magiszter Alapítvány felzárkóztató programja, életpálya modellje,** és **iskoláink dolgozói is részesülnek** az esélyteremtési illetményrészben a **működő felzárkóztató/nevelési program okán**. Az **óvoda, mint köznevelési intézmény tekintetében azonban eltérő szabályok vonatkoznak** a pótlékban való részesülés tekintetében.

**II. 1. Óvodánk bemutatása, tanuló lemorzsolódást megelőző program**

A Tiszavasvári Egyesített Óvodai Intézmény az **EFOP-3.1.5-16-00001 "A tanulói lemorzsolódással veszélyeztetett intézmények támogatása" elnevezésű pályázat keretében működtet mind a 4 telephelyén programokat** a pályázatban vállaltak alapján. Ez a tény megjelenik az intézmény pedagógiai programjában, alapdokumentumaiban, valamint az intézmény közzétételi listájában.

Maga a pályázat **2020-ban lejárt, fenntartási időszaka zajlik**, és míg a szintén a településen működő általános iskolában a statisztikai adattábla ezen a soron kitölthető (02t56), az óvodánál erre a felület nem is ad lehetőséget.

A **2023. október 1. napján kitöltött statisztikai adattáblában a hátrányos-, vagy a halmozottan hátrányos gyermekek külön vagy együttesen számított aránya a jogszabály szerint megalapozza**, sőt jóval meg is haladja az esélyteremtési illetménypótlékhoz szükséges hátrányos helyzetű létszámot.

**II.2. Bázisintézmény**

**Az óvoda közel 10 éve működik bázisintézményként.**

**Az elmúlt tíz évben jelentősen megnőtt a HHH, RGYVK gyermekek száma.** A beszédkészség/képesség hiányosságaiban felmerülő problémák kezelése érdekében a védőnői szolgálattal, a családsegítőkkel, az ilyen és hasonló problémával küzdő társóvodával bővítve a kapcsolatot kiemelt figyelemmel követték a HHH gyermekek beóvodázásával megjelenő problémákat, a gyermekek óvodai fejlődését. **Nagy gondot jelentett a beóvodázás kapcsán az anyanyelvi nevelés és a kommunikáció hiányosságai**. Látva a probléma gyökerét **egy munkacsoport, szakmai munkaközösség azon kezdett gondolkodni,** hogy milyen eszközök, módszerek lehetnek a segítségünkre a gyermekek ez irányú nevelésében, fejlesztésében. **A munka eredményeképp egy olyan anyagot sikerült összeállítani 2004-ben, mely a gyakorlatban nagy sikert aratott, s látva a gyermekek nagyfokú fejlődését mindenképp gyakorlati alkalmazásra ajánljuk.** Cél a 3-7 éves gyermekek sokoldalú fejlesztése, kiemelve a magyar nyelvi kultúra fejlesztését, a zökkenőmentes beilleszkedés, **későbbi beiskolázás elősegítése**, **anyanyelvi kommunikációs és értelmi fejlesztés az óvodai napirend egésze folyamán, kiemelten a fő tevékenységben, a játékban, minél több érzékszerv fejlesztésével anyanyelvi kompetenciák fejlesztése.** Cél továbbá annak bemutatása, hogyan építjük be a gyermekek napirendjébe az anyanyelvi, kommunikációs értelmi fejlesztő gyakorlatokat. Az anyanyelvi és kommunikációs fejlesztő programunk egyik **alapelve, hogy a HHH gyermekek hátrányos helyzetéből adódó anyanyelvi és kommunikációs lemaradásokat érzékeny pedagógiai szemlélettel, módszerekkel, több évtizedes pedagógiai tudással és tapasztalattal sikeresen csökkentsük.** Egyetlen szempontunk, a tapasztalatszerző, gyakorló-cselekvéses játékba és a mindennapi tevékenységekbe ágyazott gyakorlás, mely biztosítja a gyermekek egyéni érési tempójához igazodó differenciált fejlesztést. Nagy szakmai gyakorlattal rendelkező óvodapedagógusok által összeállított anyanyelvi és kommunikációs képességet fejlesztő játékgyűjteményünk minden óvodában nagy sikerrel alkalmazható.

1. Összegzés

**Pedagógusaink nehéz, és értékteremtő munkát végeznek, ehhez a munkához elengedhetetlen az a több évtizedes tapasztalat és elhivatottság, amivel kiépítették azt a programot, melyek segítik az itteni sajátos helyzet megoldását. Jelenleg tehát az oktatási intézmények és óvodai telephelyeink dolgozói valamint a környező települések dolgozói között is van egy olyan különbségtétel, melyet az elvégzett munka és a statisztikai adatok nem látszanak igazolni. Félő, hogy az évtizedes tapasztalattal rendelkező dolgozóink körében megnő az elvándorlási hajlam, ami azért is aggasztó, mert intézményeinkben így is többségben van a nyugdíjhoz közelállók aránya. Ezeknek a kollegáknak kell továbbadni azt a tudást és tapasztalatot, és sajátos programot, melyet hosszú évek alatt kialakítottak, és továbbfejlesztettek. Emellett jelentős munkaerőhiánnyal küzdünk, sok a visszafoglalkoztatott nyugdíjas.**

**A város munkaerő megtartási képességének is elengedhetetlen feltétele lenne, hogy a környező településekhez hasonlóan, valamennyi óvodai dolgozó részesüljön a kiemelt illetményrészben munkája elismeréséül.**

**Jelenleg szakdolgozóink részesülnek az esélyteremtési illetményrészben, de ennek feltétele a fent megjelölt program működtetése. A program egy lezárult pályázat kapcsán működik intézményeinkben, ezért is szeretnénk kezdeményezni, hogy dolgozóink több évtizedes kiemelkedő munkája okán, a környező településekhez hasonlóan és valamennyi óvodai dolgozót, intézményvezetőt érintően alanyi jogon legyenek jogosultak az esélyteremtési illetményrészre. Ennek jogosultságát támasztja alá a települési-, megyei-, járási – statisztika összehasonlító elemzése, és az a tény is, hogy városunk egyedi, sajátos helyzetét tekintve 2019. évben már elnyerte a komplex felzárkóztatás lehetőségét.**

A település statisztikai adataira tekintettel a kormányrendeletbe való bekerülés Tiszavasvári valamennyi oktatási-nevelési intézmény dolgozóit és működését érinti, így a nem önkormányzati fenntartású általános és középiskolákat is.

## Fentiek alapján kezdeményezem Tiszavasvári település a 402/2023 (VII.30.) Korm. rendelet 1. mellékletébe, a kedvezményezett és felzárkózó települések listájára való felkerülését.

Tiszavasvári, 2024. május 9.

 **Szőke Zoltán**

 **polgármester**